Στη φυλακή επιστρέφει ο Αριστείδης Φλώρος ο οποίος είχε αποφυλακιστεί με όρους στα μέσα Αυγούστου, για λόγους υγείας, με αναπηρία άνω του 67%.

Το Συμβούλιο Εφετών Ευβοίας με διαδικασίες εξπρές συνεδρίασε και ύστερα από θετική εισήγηση του εισαγγελέα, έκανε δεκτή λίγο πριν από τα μεσάνυχτα, την έφεση που άσκησε το μεσημέρι κατά του βουλεύματος αποφυλάκισης ο προϊστάμενος της Εισαγγελίας Εφετών Ευβοίας, Λ. Σοφουλάκης.

Με το διατακτικό του βουλεύματος ακυρώνεται το βούλευμα αποφυλάκισης και διατάσσεται η σύλληψή του. Ο κ. Σοφουλάκης διαβίβασε το διατακτικό στη ΓΑΔΑ και η προσαγωγή του Φλώρου μετατράπηκε σε σύλληψη, όπως ανακοινώθηκε και επισήμως από την Αστυνομία.

Το βράδυ της Παρασκευής, προτού εκδοθεί το βούλευμα, αστυνομικοί προσήγαγαν τον Φλώρο από τα νότια προάστια όπου βρισκόταν. Η αιτιολογία, φέρεται να ήταν, η διασφάλιση μη διαφυγής του, καθώς υπήρχαν πληροφορίες στην Αστυνομία πως ενόψει της έκδοσης του βουλεύματος ήταν «ύποπτος φυγής».